חוק לתיקון פקודת הבטיחות בעבודה (מס' 9), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2525, עמ' 350, 2016-01-28T00:00:00+02:00
החוק קובע הוראות הסמכה חשובות לקביעת תקנות מכוח פקודת הבטיחות בעבודה, לשם מניעת חשיפה לגורמי סיכון. בין השאר ניתן לקבוע בתקנות תנאים לגבי האדם שמבצע עבודה מסוימת, השכלתו, הכשרתו וניסיונו, אך גם לעניין גילו והעדר מגבלה רפואית שאינה מאפשרת ביצוע העבודה. תקנות לעניין הרשאה לבצע תפקיד בדיקה ובקרה במקום עבודה, יוכלו לקבוע תנאים גם לעניין עבר פלילי וניגוד עניינים ויתכנו גם תקנות לעניין תנאים לביצוע הכשרה מקצועית נדרשת. בנוסף אפשר יהיה לקבוע תקנות לעניין חובות, הגבלות ותנאים לגבי מחזיק במקום עבודה ולגבי מבצעי התפקיד, לפי הרשאה כגון רישיון או היתר, או בלעדיה, לשם הבטחת מקצועיות העבודה ולשם שמירת הבטיחות, הבריאות והגיהות במקום העבודה, וכן לקבוע מחיר מרבי או מזערי שניתן יהיה לגבות בעד שירות שנותן מי שקיבל הרשאה לביצוע עבודה או לביצוע תפקיד בדיקה ובקרה או למתן הכשרה מקצועית. תנאים נחוצים ניתן לקבוע גם בהרשאה עצמה, ובמקרה של חשש ממשי וצורך דחוף לקבוע הוראות, שלא היה ידוע בעת התקנת תקנות, יוכל השר או מפקח ראשי לתת הוראות דחופות לסוג מסוים של בעלי הרשאה בדרך של פרסום ברשומות ובאינטרנט. כמו כן, ניתן לקבוע בתקנות אגרות בעד מתן הרשאה, בעד בחינות לצורך הרשאה ובעד פיקוח של המשרד לפי פקודת הבטיחות בעבודה ולפי חוק ארגון הפיקוח על העבודה. בחוק נקבעו גם הוראות הנוגעות למתן ההרשאה, לרבות לעניין השגה וערעור על החלטות לגבי נתינת הרשאה, התלייתה וביטולה, פרסום רשימת בעלי הרשאה וכן דינים החלים על עובדי ציבור שיחולו על בעל הרשאה לביצוע תפקיד בדיקה ובקרה.